Interessen for at indstille talentfulde og inspirerende nordjyder til Årets Nordjyde 2023 har været overvældende. Næsten 300 nordjyder er blevet indstillet til de i alt fire priser, der skal uddeles til Årets Nordjyde - og nu står dommerpanelet klar i kulissen til at finde de helt rigtige vindere. - Det er overvældende for os på TV2 Nord at læse de mange hundrede indstillinger, vi har fået tilsendt. Det er inspirerende - og ofte også rørende - at læse om alle dem, der gør noget godt for andre, dem der kæmper for at gøre en hobby til en levevej, dem der prøver at bygge en succesfuld forretning og dem, der sætter Nordjylland på landkortet i hele verden, udtaler chefredaktør Ingrid Buch fra TV2 Nord. - Vi er meget taknemmelige for den opbakning som I ude i Nordjylland giver jeres med-nordjyder og os på TV2 Nord, når I indstiller de her fantastiske mennesker til Årets Nordjyde. Nu træder dommerne sammen Selvom de næsten 300 indstillede hver og en fortjener at blive hyldet, er der kun plads til én vinder i hver kategori. Og derfor træder Årets Nordjydes dommerpanel i næste uge sammen for at indsvævre det store felt til de nordjyder, der fortjener prisen allermest. - De står med en stor, hård og meget vigtig opgave foran sig, og jeg glæder mig til at finde ud af, hvem de bliver enige om, skal vinde priserne, siger Ingrid Buch. Dommerpanelet består af festivalleder Peter Møller Madsen fra Nibe Festival, Rikke Nielsen, der har stiftet Lykkeliga, iværksætter, forfatter og influencer Josefine Valentin og TV2 Nords direktør Mikael Justesen. Sammen skal de finde vinderne af de fire priser, som hylder Årets Nordjyske Talent, Årets Nordjyske Iværksætter, Årets Nordjyske Ambassadør og Årets Nordjyske Ildsjæl. Det hele afsløres til oktober Hvem der ender med at vinde de fire priser, afsløres til oktober, når Årets Nordjyde løber af stablen på Knivholt Hovedgård i Frederikshavn. Prisuddelingen pakkes ind i et smukt show med nordjysk musik og underholdning - og så selvfølgelig en passende hyldest af både vindere og nominerede. - Mere vil vi ikke fortælle lige nu, men vi lover, at man virkelig kan glæde sig til underholdning i topklasse, hvis man tænder for showet den 5. oktober, lyder det fra Ingrid Buch. Showet sendes den 5. oktober fra klokken 19.30 og kan opleves direkte på alle TV2 Nords platforme.

Referat:
Efter to måneder hvor nordjyderne har kunnet indstille inspirerende nordjyder, skal vinderne nu findes.